СЪОБЩЕНИЕ НА КОМИСИЯТА ДО СЪВЕТА

Оценка на изпълнението на Решение 2011/ххх/ЕС на Съвета от 12 юли 2011 г., отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит (октомври 2011 г.)

Въведение

В настоящото тримесечно съобщение се прави оценка на въведените и планираните от Гърция мерки за изпълнение на Решението на Съвета от 12 юли 2011 г. Предприетите до края на юни 2011 г. действия бяха оценени в Съобщението на Комисията от 1 юли 2011 г.[1] Заедно с доклада на службите на Комисията относно спазването на изискванията, изготвен със съдействието на Европейската централна банка (ЕЦБ), Съобщението допринася за оценяване на спазването на Меморандума за икономическата и финансовата политика (МИФП)[2] и на Меморандума за разбирателство (МР)[3] в контекста на споразумението за заем между Гърция и останалите държави-членки от еврозоната. Тази оценка се основава на резултатите от посещението на служители на Европейската комисия, Международния валутен фонд (МВФ) и ЕЦБ в контекста на плана за икономически мерки и тримесечния доклад, представен от гръцкото министерство на финансите на 19 август 2011 г.

Решението на Съвета от 12 юли

На 12 юли 2011 г. съгласно член 126, параграф 9 и член 136 от Договора за функционирането на Европейския съюз (ДФЕС) Съветът прие Решение[4], отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит до 2014 г. Посоченото решение представлява преработка на Решението от май 2010 г., което беше изменяно многократно.

С Решението от Гърция се изисква да приеме редица конкретни мерки, за да задържи дефицита по консолидирания държавен бюджет (бюджета на сектор „Държавно управление“) под следните максимални размери:

- 17,065 милиарда евро (7,8 % от БВП въз основа на последните прогнози) през 2011 г.;

- 14,916 милиарда евро (7 % от БВП) през 2012 г.;

- 11,399 милиарда евро (5,3 % от БВП) през 2013 г.

- 6,385 милиарда евро (2,9 % от БВП) през 2014 г.[5], [6]

В Решението се уточнява, че приходите от приватизация не са отчетени в усилията за спазване на определените максимални размери. В преработеното решение тези максимални размери за дефицита по консолидирания държавен бюджет бяха запазени без изменение.

Изпълнение на бюджета до септември 2011 г.

В контекста на плана за икономически мерки Гърция пое задължението да спазва тримесечни цели за касовото салдо по консолидирания държавен бюджет и първичните държавни разходи, както и условна цел за натрупаните просрочени задължения към доставчици[7].

Целите за края на юли бяха изпълнени. Първичните държавни разходи бяха 33,5 милиарда евро при цел 34,7 милиарда евро. Първичното касово салдо по консолидирания държавен бюджет беше -4,9 милиарда евро при цел -5,1 милиарда евро. Условната цел за натрупаните просрочени задължения не бе изпълнена, тъй като те възлязоха на 6,5 милиарда евро към края на юли 2011 г.

За периода до септември все още няма пълни данни. Според наличната информация обаче може да се предположи, че отклонението от заложеното като цел първично касово салдо по консолидирания държавен бюджет е малко. Целта бе постигане на салдо от -5 милиарда евро. Условният максимален размер на натрупаните просрочени плащания по вътрешния дълг също вероятно е надхвърлен, тъй като има сведения, че просрочените задължения на държавните и публичните болници продължават да нарастват. Целта за първичните държавни разходи (44,5 милиарда евро) бе изпълнена.

Таблици 1А и 1Б съдържат подробна информация относно изпълнението на бюджета в периода януари—юли 2011 г., а също и данни за изпълнението на бюджета през септември 2011 г.

Таблица 1А: Изпълнение на бюджета (януари — юли 2011 г.)

2010 г. | 2011 г. |

на касова основа (в млн. EUR) | Януари—юли | Промяна в % януари—юли |

Общо приходи | 29 947 | 28 020 | -6,4% |

Приходи преди възстановяването на данъци | 31 356 | 29 940 | -4,5% |

Възстановени данъци | 2 688 | 3 113 | 15,8% |

Капиталови приходи | 1 276 | 1 173 | -8,1% |

Разходи за НАТО | 3 | 20 |

Общо разходи | 42 396 | 43 588 | 2,8% |

Първични разходи | 28 784 | 30 173 | 4,8% |

Просрочени дългове на болници | 190 | 434 |

Плащания в областта на отбраната и НАТО | 228 | 118 |

Активирани гаранции (извън консолидирания държавен бюджет) | 80 | 25 | -68,8% |

Лихви | 8 913 | 10 218 | 14,6% |

Капиталови разходи | 4 201 | 2 620 | -37,6% |

Салдо по държавния бюджет | - 12 449 | -15 568 | 25,1% |

Промяна в просрочените задължения | - | 84 |

Първични държавни разходи | 33 483 | 33 454 | -0,1% |

Салдо по бюджета на подсектор „Местно управление“ | - | 622 | - |

Салдо по бюджета на подсектор „Социалноосигурителни фондове“(*) | - | -101 | - |

Други | - | -24 | - |

(Модифицирано) салдо по консолидирания държавен бюджет | - | -15 155 | - |

(Модифицирано) първично салдо по консолидирания държавен бюджет(**) | - | -4 937 | - |

Източник: Държавна счетоводна служба, Министерство на финансите на Гърция и собствени изчисления (*) Въз основа на банкови статистически данни на Гръцката централна банка. (**) С изключение на държавните предприятия и повечето извънбюджетни фондове. |

Таблица 1Б: Изпълнение на бюджета (януари — септември 2011 г.)

2010 г. | 2011 г. |

на касова основа (в млн. EUR) | Януари—септември | Промяна в % януари—септември |

Общо приходи | 37 855 | 36 856 | -2,6% |

Приходи преди възстановяването на данъци | 39 758 | 38 898 | -2,2% |

Възстановени данъци | 3 259 | 3 942 | 21,0% |

Капиталови приходи | 1 348 | 1 877 | 39,2% |

Разходи за НАТО | 8 | 23 |

Общо разходи | 54 506 | 56 020 | 2,8% |

Първични разходи | 36 757 | 37 807 | 2,9% |

Просрочени дългове на болници | 300 | 434 |

Плащания в областта на отбраната и НАТО | 255 | 182 |

Активирани гаранции (извън консолидирания държавен бюджет) | 104 | 32 | -69,2% |

Лихви | 11 652 | 14 033 | 20,4% |

Капиталови разходи | 5 438 | 3 532 | -35,0% |

Салдо по държавния бюджет | - 16 651 | - 19 164 | 15,1% |

Първични държавни разходи | 42 854 | 41 987 | -2,0% |

Източник: Държавна счетоводна служба, Министерство на финансите на Гърция и собствени изчисления |

4. Перспективи за 2011 г. като цяло и за периода 2012—2014 г.

В рамките на Средносрочната фискална стратегия (СФС), приета през юни, правителството планираше допълнителни мерки за намаляване на дефицита с почти 3% от БВП пред 2011 г. като допълнение към мерките в размер на 3 % от БВП, които вече бяха включени в бюджета за 2011 г. Необходимостта от допълнителни мерки възникна в резултат на предвижданията за голямо отклонение от целта за дефицита, главно поради неизпълнението на планираните приходи, но също така поради надхвърлянето на заложените в бюджета максимални размери при някои категории разходи. Макар че през юни се смяташе, че тези мерки са достатъчни за изпълнението на целта за дефицита за 2011 г., предвижданията на Комисията, МВФ и ЕЦБ в контекста на петото посещение за проверка на изпълнението на плана за икономически мерки показаха отново значително отклонение от целта за дефицита за 2011 г. Предвижданията показаха и големи отклонения за периода 2012—2014 г.

Тези повторно възникващи отклонения се дължат на редица фактори. Икономическият спад ще бъде по-голям от предвидения през юни. За 2011 г. настоящата прогноза на службите на Комисията показва намаление на реалния БВП с 5,5 % спрямо прогнозата за спад от 3,8% в предишния вариант. Според сегашната прогноза през 2012 г. икономиката ще отбележи допълнителен спад вместо предвиждания по-рано умерен растеж. Освен това някои по-рано договорени мерки в рамката на СФС не бяха изпълнени или бяха изпълнени със закъснение, което доведе до ограничаване на прогнозираните им ефекти за 2011 и 2012 г.

В таблица 2 са посочени в обобщение мерките, които Гърция е приела или обявила с оглед на спазването на максималните размери на дефицита. В таблица 3 са включени количествени данни за ефектите на пропуските при изпълнението на мерките по области за 2011 и 2012 г.; тези данни са получени в резултат на проверката, извършена по време на посещението.

[pic]

Таблица 3 Проследяване на изпълнението: действителни ефекти от мерките, договорени през юни 2011 г.

[pic]

(*) Съотношенията спрямо БВП в тази колона са изчислени въз основа на най-новите данни за БВП.

Източник : службите на Комисията.

С оглед на тези отклонения и предвид факта, че краят на годината наближава, постигането на целта за салдото на бюджета за 2011 г. вече не е реалистично. Правителството обаче е поело задължение да приеме мерки, с чиято помощ дефицитът за 2011 г. ще надхвърли целта с не повече от 0,7—1,5 % от БВП. През 2012 г. отклоненията от планираните приходи и разходи ще бъдат коригирани с цел постигане на целта.

По-специално, гръцкото правителство е поело задължението преди отпускането на шестия транш от кредита за страната да приеме и изпълни посочените по-долу мерки, за да минимизира надвишението на целта за дефицит от 17,065 милиарда евро през 2011 г. и да намали дефицита за 2012 г. под 14,916 милиарда евро:

- намаление на данъчните облекчения, по-специално на необлагаемите минимуми при данъка върху доходите на физическите лица, с цел увеличаване на приходите най-малко с 2,831 милиарда евро през 2012 г.;

- въвеждане на постоянен данък върху недвижимите имоти, събиран чрез плащанията по фактурите за електрическа енергия, с цел осигуряване на приходи от най-малко 1,667 милиарда евро през 2011 г. и по-високи приходи през следващите години;

- незабавно въвеждане на преразгледаната скала на трудовите възнаграждения на държавните служители, която води до намаление на разходите най-малко със 101 милиона евро през 2011 г. и с 552 милиона през 2012 г. допълнително спрямо икономиите, заложени в СФС за периода до 2015 г., приета през юни 2011 г.) Тази реформа трябва да обхване всички служители от сектор „Държавно управление“ освен служителите, за които важат специални разпоредби за трудовите възнаграждения (служителите в армията и полицията, съдиите, служителите на политически длъжности, университетските преподаватели и лекарите). В нетните икономии се отчита влиянието на тази мярка върху приходите от подоходния данък и социалноосигурителните вноски, както и премиите, които се изплащат на определени категории служители;

- намаление на основните и допълнителните пенсии, както и на еднократните обезщетения, изплащани при пенсиониране, с цел икономии от най-малко 219 милиона евро през 2011 г. и 446 милиона евро през 2012 г. допълнително спрямо икономиите, предвидени по-рано в СФС;

- разходите на Зеления фонд, който се финансира от глоби за незаконни сгради и строително-ремонтни дейности, се ограничават с цел постигане на икономии от 360 милиона евро през 2012 г.

Освен това правителството приема и изпълнява следните мерки, които бяха включени в СФС:

- министерски постановления или циркулярни писма относно мерките за акциза върху природния газ, мазута за отопление и данъците върху превозните средства, предвидени в СФС;

- министерски постановления за уреждане по единен начин на здравноосигурителните обезщетения, изплащани от всички социалноосигурителни фондове, и увеличаване на вноските за основна и допълнителна пенсия за осигурените в ЕТАА лица;

- нормативни актове, уреждащи събирането на т. нар. допълнителен данък за солидарност чрез удържане на данъка;

- министерско постановление за ефективно използване на трудовия резерв, разширяване на схемата чрез включването на всички служители от сектор „Държавно управление“ и разпращане на писма до служителите, които трябва да бъдат прехвърлени към трудовия резерв;

- министерски постановления за прекратяване, сливане или значително намаляване на размера на някои организации. Това се отнася до KED, ETA, ODDY, Националния институт за младежта, EOMEX, IGME, OSK, DEPANOM, THEMIS, ETHYAGE и ERT;

- министерско постановление, с което се определят критериите за инвалидност в съответствие с целите за икономии по СФС;

- приемане на позитивния списък на лекарствата с цените, по които плащат социалноосигурителните фондове.

6. Напредък по структурните реформи

Отбелязан бе напредък в структурните фискални реформи, въпреки че в някои случаи това стана по-бавно от планираното. Набират скорост и реформите в данъчната администрация, като в момента се прилагат няколко мерки. Досега предприетите от правителството действия включват основно законодателни мерки за подобряване на ефективността на данъчната администрация и данъчния контрол, въвеждане на разпоредби за ефективно управление на проекти и прилагане на стратегия срещу отклоняването от данъчно облагане с цел възстановяване на данъчната дисциплина и подобряване на спазването на законодателството.

Реформата на бюджетните институции напредва с реорганизацията на Държавната счетоводна служба. Отбелязан беше напредък и в навременното осигуряване на бюджетни данни, въпреки че все още е необходимо подобряване на качеството и обхвата им. Управлението на бюджетните разходи също трябва да се подобри, особено що се отнася до регистъра на финансовите задължения във всяко министерство и в организациите, които не са държавни. Макар че в бюджетните статистически данни в Гърция вече се включват сведения за просрочените задължения, тези сведения трябва да бъдат предоставяни по-навременно.

7. Приватизация

Важен напредък в изпълнението на приватизационната програма бе постигнат със създаването на професионално управляван приватизационен фонд. Все пак поради закъснението в подготовката на активите за приватизация и донякъде поради по-лошите пазарни условия приходите през 2011 г. бяха по-ниски от очакваното. Целта на правителството остава събирането на приходи от 35 милиарда евро до края на 2014 г. и 50 милиарда евро до края на 2015 г.

Придържането към плановете за фискална консолидация и приватизация ще допринесе за устойчивото намаление на съотношението на дълга към БВП. Въпреки че Гърция ще трябва да запази строгите си фискални ограничения, а намаляването на съотношението на дълга към БВП ще отнеме много години, достигането на повратна точка в развитието на съотношението на дълга трябва да допринесе за повишаване на пазарното доверие в гръцката икономика.

Таблица 4: Приватизационна програма: сключени досега сделки

Активи | Дата на сделката | Продаден дял | Остатъчен дял на гръцката държава | Получени постъпления (в млн. EUR) | Бъдещи постъпления (в млн. EUR) |

OTE | юли 2011 г. | 10% | 4% | 392 | -- |

OPAP 1 (удължаване на срока на лиценза за 2020—2030 г) | октомври 2011 г. | - | - | 0 | 375 (до края на ноември) + 5 % от брутните приходи от игри през удължения срок на лиценза (настоящата стойност е 86 милиона евро според приблизителните оценки). |

OPAP 2 (продажба на новия лиценз за терминали за залагания за видеоигри) | октомври 2011 г. | - | - | 0 | 474 (до края на ноември) + 86 (до четвъртото тримесечие на 2013 г.) |

Таблица 5: Планирани постъпления от приватизация

До края на: | Постъпления от приватизация |

(в млн. EUR) |

2011 г., 4-то тримесечие | 1 700 |

2012 г., 1-во тримесечие | 5 000 |

2-ро тримесечие | 7 000 |

3-то тримесечие | 9 000 |

4-то тримесечие | 11 000 |

2013 г., 1-во тримесечие | 15 000 |

2-ро тримесечие | 17 000 |

3-то тримесечие | 18 000 |

4-то тримесечие | 20 000 |

2014 г. | 35 000 |

2015 г. | 50 000 |

Бележка: Повторната приватизация на дяловете в банки, които може да бъдат придобити от държавата или от HFSF при рекапитализацията на банките, не е включена в изчислението на планираните постъпления от приватизация. |

8. Заключение

Максималният размер на бюджетния дефицит (съгласно ЕСС 95) за 2011 г., определен в Решението на Съвета, най-вероятно ще бъде надхвърлен.

За 2012 г. правителството изготви предварителен бюджет, чиято цел е спазване на максималния размер съгласно Решението на Съвета, и прие мерки, които трябва да осигурят по-нататъшното намаление на дефицита през следващите години.

Като цяло, въпреки че бюджетните цели не бяха спазени през 2011 г., Гърция предприема необходимите действия за изпълнение на изискваните мерки и за развитие в правилната посока, като целта е преодоляване на прекомерния дефицит до 2014 г. съгласно Решението на Съвета.

ПРИЛОЖЕНИЕ I: МЕРКИ, ИЗИСКВАНИ СЪГЛАСНО РЕШЕНИЕТО НА СЪВЕТА, КОИТО ТРЯБВАШЕ ДА БЪДАТ ПРИЕТИ ДО КРАЯ НА СЕПТЕМВРИ 2011 Г.

Мерки (изисквани по член 2, параграф 5 от Решението на Съвета) | Изпълнение |

„Гърция приема следните мерки до края на юли 2011 г.: |

а) представя за одобрение от Парламента рационализирана единна скала на трудовите възнаграждения в публичния сектор, която обхваща централното управление, местното управление и останалите агенции и която ще бъде постепенно въведена в рамките на 3 години, като възнагражденията ще бъдат обвързани с производителността и служебните задължения; | Изпълнява се с известно закъснение. Проектозаконът за единната скала на трудовите възнаграждения бе внесен в Парламента в началото на октомври. |

б) средносрочен план за броя на служителите за периода до 2015 г. в съответствие с правилото за назначаване на 1 нов служител на всеки 5 напуснали (през 2011 г. съотношението е 1 към 10). Планът включва по-строги правила за временните служители, закриване на незаетите места по щатното разписание и преразпределение на квалифицираните служители към приоритетните области и отчита увеличаването на работното време в публичния сектор; | Неизпълнено. Правилото за назначаване на 1 нов служител на всеки 5 напуснали (през 2011 г. съотношението е 1 към 10) е официална правителствена политика и е разписано в закон. Плановете за броя на служителите обаче, които трябва да допринесат за подготовката на преразпределението на персонала, не са изготвени. Предвид на броя на напусналите служители през 2010 г. (53 336) съгласно правилото „1 към 10“ през цялата 2011 г. броят на новоназначените служители би могъл да бъде не повече от 5 333. През първото и второто тримесечие на 2011 г. обаче броят на новите назначения е 10 862. |

в) представяне на подробен план за действие с график за завършване и въвеждане на опростената система за възнагражденията, които да съответстват на заплатите в частния сектор, като целта е намаление на общите разходи за заплати. Този план се основава на резултатите от доклада, публикуван от Министерството на финансите и Единния разплащателен орган. Въвеждането на законодателни актове за опростената система за възнагражденията се извършва постепенно в рамките на три години. Заплатите на служителите в държавните предприятия са в съответствие с новата скала на заплатите в публичния сектор. | Частично изпълнено, с известно закъснение. Законопроектът за въвеждане на опростената система на възнагражденията бе внесен в Парламента в началото на октомври и се очаква скоро да бъде приет. |

г) укрепване на инспектората по труда чрез осигуряване на достатъчно на брой квалифициран персонал и с поставяне на количествени цели във връзка с броя на проверките, които трябва да бъдат извършени; | Неизпълнено. Пилотното икономическо проучване все още не е извършено. |

д) акт за преразглеждане на основните параметри на пенсионната система с цел ограничаване на увеличаването на бюджетните разходи за пенсии за периода 2009—2060 г. под 2,5 % от БВП, ако дългосрочните разчети покажат, че увеличаването на бюджетните разходи за пенсии се очаква да надхвърли този праг; Националният актюерски институт трябва да продължи да представя дългосрочни прогнози за пенсионните разходи до 2060 г. съгласно приетите мерки за реформа. Прогнозите трябва да включват най-важните допълнителни (помощни) пенсионни схеми (ETEAM, TEADY, MTPY) и да се основават на подробните данни, събирани и обработвани от Националния актюерски институт; | Изпълнява се. Националният актюерски институт изготвя дългосрочни прогнози за основните и допълнителните пенсии. Актюерските проучвания за всички допълнителни пенсии и прогнозите за разходите за пенсии на фондовете за основно и допълнително пенсионно осигуряване трябва да бъдат предадени на AWG (работната група по въпросите на застаряването на населението) до 25 октомври 2011 г., за да бъдат подложени на партньорска проверка през ноември. |

е) преразглеждане на списъка с професиите, които се характеризират с тежки и вредни условия на труд, така че в тях да не се включват повече от 10 % от заетите лица; новият списък с професии, които се характеризират с тежки и вредни условия на труд, се прилага за всички настоящи и бъдещи служители от 1 август 2011 г.; | Изпълнява се с известно закъснение. Един комитет анализира критериите, прилагани в други държави за класифициране на професиите като професии с тежки и вредни условия на труд, и преразгледа действащия в Гърция списък, предлагайки заличаването на някои професии от списъка. Първата част от новия списък трябва да бъде публикувана до октомври 2011 г. Властите съобщиха, че професиите с тежи и вредни условия на труд ще обхванат под 9 % от заетите. |

ж) законодателен акт за създаване на единен орган за обществени поръчки; мандатът, целите, компетентността и правомощията му, както и графикът за започването на дейността му съответстват на предвиденото в плана за действие; | Изпълнено. Закон 4013/2011 за създаване на Централния орган за обществени поръчки бе приет от Парламента на 6 септември и бе публикуван в брой 204 на Официалния вестник на Република Гърция на 15.9.2011 г. |

з) допълнителни мерки за насърчаване на използването на генерични лекарства чрез: задължително предписване на лекарствата въз основа на активното вещество посредством електронната система за предписване и задължително предписване на по-евтини генерични лекарства, когато има такива; определяне на по-нисък процент на участие на пациентите в разходите за генерични лекарства, които имат значително по-ниска цена от референтната (под 60 % от референтната цена) въз основа на опита на другите държави-членки на ЕС; определяне на максималната цена на генеричните лекарства на равнище 60 % от цената на патентованите лекарства с подобно активно вещество; | Все още не е изпълнено, въпреки че понастоящем цените на генеричните лекарства са на равнище 63 % от цената на оригиналните лекарства, а съгласно новите правила цената на оригиналните лекарства без патент се определя на 75 % от цената на патентованото лекарство. |

и) публикуване на списък на държавните активи, включително на участията в предприятия, чиито акции се търгуват или не се търгуват на фондовите борси, и на търговско реализируемата недвижима собственост и земя; създава се Генерален секретариат за развитие в областта на недвижимата собственост, за да се подобри управлението на недвижимите имоти, да се освободят от тежести и да се подготвят за приватизация; | Частично изпълнено. В процес на изготвяне е инвентаризационен опис на държавните активи. Секретариатът е учреден със Закон 3965/2011, но няма обявена информация за оперативните функции на този нов орган. Точните му функции предстои да бъдат определени. |

й) средносрочната фискална стратегия (наричана по-нататък „СФС“) до 2015 г., описана в приложение І към настоящото решение, и съответните актове за прилагане. СФС се основава на постоянните мерки за фискална консолидация, които гарантират, че не се надхвърля горната граница за дефицита за 2011—2015 г., установена с Решението на Съвета, както и че съотношението на дълга към БВП намалява устойчиво; | Частично изпълнено. |

к) приватизация на активи на стойност най-малко 390 милиона евро; приемане на програма за приватизация с цел събиране на най-малко 15 милиарда евро до края на 2012 г., 22 милиарда евро до края на 2013 г., 35 милиарда евро до края на 2014 г. и най-малко 50 милиарда евро до края на 2015 г.; постъпленията от приватизация на активи (недвижими имоти, концесии и финансови активи) се използват за погасяване на дълга и няма да намалят усилията за фискална консолидация с оглед спазването на горните граници за дефицита, посочени в член 1, параграф 2; | Неизпълнено. Целта за постъпленията от приватизация до края на юли бе постигната чрез продажбата на 10 % от акционерния капитал на далекосъобщителното дружество ОТЕ. Не бе изпълнена обаче целта за края на септември, а според прогнозите целта за края на декември (постъпления от 5 милиарда евро) също няма да бъде постигната. |

л) създаване на приватизационен фонд със стабилно управление с оглед ускоряване на процеса на приватизация и гарантиране на неговата необратимост и професионално управление. Фондът придобива собственост върху активите, които подлежат на приватизация. Фондът не може да залага активите си по начин, които би възпрепятствал изпълнението на целта му, а именно приватизацията на активи; | Изпълнено. Фондът за развитие на активите на Република Гърция бе създаден със Закон 3986/2011 и работи вече два месеца. |

м) внася законодателни актове за закриване, сливане и намаляване на размерите на нежизнеспособни организации; | Частично изпълнено. Правителството прие законодателни актове, които ще доведат до закриване, сливане или намаляване на размерите на тези организации. Все пак очакваните от тази реформа икономии са по-ниски от предвидените в СФС. |

н) мерки за засилване на контрола върху разходите: решение, в което се посочват квалификацията и отговорностите на счетоводителите, които ще бъдат назначени във всички министерства и които ще отговарят за осигуряване на ефективен финансов контрол; | Изпълнено. |

нови критерии и условия за сключване на договори от социалноосигурителните фондове с всички доставчици на здравни услуги с цел постигане на целевото съкращаване на разходите; съвместно закупуване на медицински услуги и стоки за постигане на съществено намаляване на разходите с поне 25 % спрямо 2010 г. чрез споразумения за по-ниски цени при високи обеми; | Изпълнява се. |

п) публикуване на задължителни насоки за предписване на лекарства за общопрактикуващите лекари въз основа на международни указания за предписване на лекарства, за да се осигури ефективно използване на лекарствата от гледна точка на разходите; публикуване и непрекъснато актуализиране на позитивния списък на лекарствата, за които разходите се възстановяват на пациентите; | Изпълнява се с известно закъснение. Разработени са множество насоки за предписване на лекарства, които очакват окончателното одобрение на Националния съвет по здравеопазването. Тези насоки обаче не са публикувани и не се задължителни. Това би могло да застраши ефективността им. С известно забавяне и след редица консултации и изменения критериите за включване на лекарства в позитивния списък и системата от референтни цени за възстановяване на разходите бяха публикувани през септември 2011 г. Очаква се прилагането на системата от референтни цени и позитивния списък. |

р) подготовка на план за преобразуване и преструктуриране на болници в краткосрочен и средносрочен план с оглед ограничаване на неефективните дейности, като се направят икономии от мащаба и обхвата и се подобри грижата за пациентите. Целта е намаление на разходите на болниците с поне 10 % през 2011 г. и с още 5 % през 2012 г. спрямо предходната година. | Изпълнява се. Въведено бе съвместно управление на болниците, като броят на управителните съвети бе намален до 81. Съвместното управление е първият етап от преобразуването и преструктурирането на болниците. Властите трябва да започнат концентриране на болниците и подразделенията на националната система на здравеопазване (НСЗ) и задълбочаване на специализацията им, включително на центровете за спешна помощ, както и анализиране на данните за мобилността и осигуряване на мобилност на персонала с цел реализиране на повече икономии. Този процес едва е започнал, но трябва да бъде завършен през следващата година, евентуално въз основа на план, предложен от специална работна група. |

Мерки (изисквани по член 2, параграф 6 от Решението на Съвета) | Изпълнение |

„Гърция приема следните мерки до края на септември 2011 г.: |

а) бюджет за 2012 г. в съответствие със СФС и целта за спазване на горните граници за дефицита, определени в член 1, параграф 2; | Изпълнено [тъй като бе представен проектобюджет] |

б) смекчаване на данъчните пречки пред сливанията и придобиванията; | Неизпълнено. В Меморандума за разбирателство от октомври 2011 г. е включено условие за анализиране на количествените фискални ефекти на това изискване. |

в) опростяване на митническите процедури при внос и износ; | В процес на изпълнение. Правителството прие постановление за опростяване на процедурите при износ (Държавен вестник 1868/B/24.08.2011 г.) Освен това постановлението за условията и реда за прилагане на опростените процедури при внос очаква обнародване от първата седмица на месец октомври 2011 г. |

г) допълнително повишаване на равнището на усвояване на средства от структурните фондове и Кохезионния фонд; | Частично изпълнено. Целта за полугодието за предаване на заявленията за финансиране на 5 големи проекта бе изпълнена. Не бе постигната обаче целта за полугодието за усвояване на средствата от структурните фондове и Кохезионния фонд, като отклонението е 478 милиона евро. Все пак се смята, че годишната цел за усвояване на 3,35 милиарда евро може да бъде постигната, частично благодарение на повишаването на дела на съфинасирането. Представена бе и информация за разходите за нецелевите минимални държавни помощи. Исканията за плащания, предадени на структурните фондове на ЕС през първата половина на 2011 г., бяха под заложената цел. |

д) пълно изпълнение на плана за по-добро регулиране с оглед намаляване на административната тежест с 20 % (спрямо 2008 г.); | Изпълнено. Проектозаконът бе внесен в Парламента през първата седмица на месец октомври 2011 г. Проектозаконът, анализиран от Комисията, не включва преработване на законодателни актове като средство за по-добро регулиране и не предвижда публикуване на годишен доклад за изпълнението на инициативата. В проектозакона не се предвижда анализиране на оценката на въздействието от независим орган. В останалите отношения проектозаконът като цяло съответства на изискванията на Меморандума за разбирателство. |

е) законодателни актове за закриване, сливане и намаляване на размера на нежизнеспособни организации; | Частично изпълнено. Правителството прие законодателни актове, които ще доведат до закриване, сливане или намаляване на размера на тези организации. Очакваните икономии от тази реформа обаче са под предвидените в СФС. |

ж) мерки, позволяващи намаляване на обществените поръчки и разходите за плащания към трети страни в държавните предприятия, актуализация на тарифите и създаване на нови дейности, намаляване на разходите за персонал посредством завършване и прилагане на план за ограничаване на заетостта. Спрямо излишния персонал, който не може да бъде намален чрез правилото за наемане на 1 служител на 5 напуснали (1 към 10 за 2011 г.), ще бъдат извършвани съкращения и ще бъдат налагани принудителни отпуски (трудов резерв). Това правило се прилага за всички сектори без изключение; то се прилага също така и към персонала, прехвърлен от публични предприятия към други държавни организации след преглед на професионалните квалификации от страна на ASEP съгласно неговите обичайни критерии за оценка. Служителите в трудовия резерв получават възнаграждение в размер на 60 % от своята заплата, но за не повече от 12 месеца, след изтичането на които се освобождават. | Изпълнява се. Законът за създаване на трудовия резерв бе приет в Парламента. Досега обаче от нито една публична организация не са пренасочили служители към него. |

з) правна рамка, която позволява бързи решения в областта на земеползването и ускоряване на регистрацията на държавните земи. | Изпълнява се. |

и) акт за насърчаването на инвестициите в туристическия сектор (туристически курорти и ваканционни жилища), който, наред със закона за земеползването, ще позволи ускоряване на приватизацията на терени, управлявани от гръцката Агенция за туристически недвижими имоти (ЕТА). | Изпълнено. Тези разпоредби бяха включени във Втория закон за изпълнение, приет през август 2011 г. |

й) приключване на функционалния преглед на действащите социални програми; оценка от страна на правителството на резултатите от втората и последна фаза от независимия функционален преглед на централната администрация; законодателни актове и мерки за прилагане на оперативните препоръки от първия етап на прегледа на функционирането на централната администрация и от пълния преглед на действащите социални програми; | Забавено изпълнение. Налице е докладът, изготвен от ОИСР. Оценяването на резултатите се извършва в момента и се изготвя план за действие. |

к) задълбочен преглед на функционирането на публичните фондове за вторично/допълнително пенсионно осигуряване, включително социалните фондове и схемите за еднократно изплащане на обезщетения. Целта на прегледа е да се стабилизират пенсионните разходи, да се гарантира бюджетната неутралност на тези схеми и да се осигури средносрочна и дългосрочна устойчивост на системата. В резултат на този преглед трябва да се постигне: допълнително намаление на броя на съществуващите фондове; премахване на неравновесията във фондовете с дефицит; стабилизиране на текущите разходи на устойчиво равнище посредством подходящи корекции, които трябва да бъдат направени от 1 януари 2012 г.; дългосрочна устойчивост на схемите за вторично осигуряване посредством строго обвързване на пенсионните права с вноските. | Изпълнява се с известно закъснение. Правителството очаква завършването на актюерските проучвания за фондовете за допълнително пенсионно осигуряване, за да започне законодателната процедура по реформирането им съгласно МР. Законодателната процедура трябва да бъде завършена до края на годината, а новите разпоредби трябва да влязат в сила от 1 януари 2012 г. Междувременно правителството намалява основните и допълнителните пенсии и еднократните обезщетения при пенсиониране. |

л) определяне на схемите, при които еднократните обезщетения, изплащани при пенсиониране, не са в съответствие с платените вноски, с оглед коригиране на плащанията до края на декември 2011 г. |

м) по-нататъшни мерки за разширяване на ефективния от гледна точка на разходите метод на електронно предписване на лекарства, определяне на диагнозата и издаване на направления за преглед при специалист от страна на лекарите чрез включването на всички социалноосигурителни фондове, здравни центрове и болници. В съответствие с правилата на ЕС за обществените поръчки правителството трябва да организира съответните тръжни процедури за въвеждане на всеобхватна и единна здравна информационна система (система за електронно здравеопазване). | Изпълнява се. Някои проекти в областта на електронното здравеопазване бяха одобрени от ръководителите на Програмата за сближаване в сферата на цифровите технологии, чието изпълнение трябва да започне през следващите месеци. При следващата проверка ще бъде установено дали е започнало изпълнението на тези проекти. |

н) допълнителни мерки, за да се гарантира, че поне 30 % от обема на лекарствата, използвани от държавните болници, се състоят от генерични лекарства с цена под тази на сходни маркови продукти и незащитени с патент лекарства, чрез въвеждане на задължението всички държавни болници да обявяват обществени поръчки за лекарствени продукти въз основа на активното вещество. | Изпълнява се. Използването на генерични лекарства в болниците нараства и делът им вече е 17 % от разходите за лекарства в болниците. Все още има големи разлики между болниците (дяловете варират от под 10 % до над 60 %). Правителството започна първата електронна тръжна процедура за лекарства въз основа на активното вещество , която може да доведе до големи икономии и увеличаване на дела на генеричните лекарства в болниците. |

о) решения за създаването и утвърждаването на длъжности за Единния орган за възлагане на обществени поръчки (ЕОВОП), както и за организацията на неговите човешки ресурси и служби в съответствие с разпоредбите на закона за ЕОВОП; назначаване на членовете на ЕОВОП. | Изпълнява се. Гръцкото правителство съобщи, че проектите на тези министерски постановления трябва да бъдат готови до края на октомври 2011 г. |

п) публикуване на месечни данни за движенията на персонала (назначения, напускания, трансфери между структури) на различните структури на администрацията; | Частично изпълнено. Има тримесечни данни за движението на персонала. |

[1] COM (2011) 422 окончателен.

[2] „The Economic Adjustment Programme for Greece – Fifth Review“, European Economy–Occasional Paper . Читателят може да открие в посочения документ по-подробна оценка на развитието на макроикономическата, финансовата, фискалната и структурната реформа.

[3] Меморандум за икономическата и финансовата политика и Меморандум за разбирателство за специалните условия по отношение на икономическата политика от 3 май, актуализирани на 2 юли 2011 г.

[4] Все още непубликувано в Официален вестник .

[5] Съотношенията на дефицита към БВП са условни. В Решението на Съвета съотношенията на дефицита към БВП са изчислени въз основа на данните за номиналния БВП, налични през юли 2011 г.: 7,6 %, 6,5 %, 4,8 % и 2,6 % от БВП за периода от 2011 до 2014 г.

[6] С Решението се изисква също така годишното нарастване на брутния консолидиран държавен дълг да не надхвърля: 17,365 милиарда евро през 2011 г.; 15,016 милиарда евро през 2012 г.; 11,599 милиарда евро през 2013 г. и 7,885 милиарда евро през 2014 г.

[7] Предвидени са и цели за постъпленията от приватизация, за издаваните от правителството гаранции, за просрочените задължения на подсектор „Централно управление“ и за просрочените плащания по външния дълг. Изпълнението на тези цели не се анализира в настоящото съобщение. Вж. гореспоменатия доклад за спазването на изискванията.